  Майя Бывальцева 8-тӥ южтолэзе Ижкарын фейерверкъёсын «Вальс цветов» фестивале куинь команда пыриськоз, иворто радъясьёс. Фестивале пыриськон понна Россилэн пӧртэм улосвылъёсысьтыз 6 куриськон вуиз. Соос пӧлысь бырйизы: Краснодар карысь «ПИР» команда; Москва улосвылысь Королёв карысь «Имперские забавы» команда; Ижкарысь «Фейерверк-мастеров» команда. Возьматон Иж тыметлэн ярдураз 19 часын кутскоз. Со сяна, радъясьёс фейерверкъёс пуштылон азьын селфи-вожвылъяськон ортчытон сярысь ялӥзы. Отчы пыриськон понна туспуктэмъёсты мерлыко вотэсъёсысь бамъёсы #ИжевскСияет хэштеген интыяно. Кык тужгес чебер селфи лэсьтӥсьёс Удмуртиысь Операя но балетъя П. И. Чайковский нимо театрлэн «Ромео и Джульетта» балетэзлэн оштолэзьлы чаклам премьераяз быдэн кык билет басьтозы. Вормисьёсты тужгес трос куара люкамъя быръёзы. Йылпумъянъёсты «ВКонтакте» мерлыко вотэсысь «УдмуртияЗаряжает» огинын 18-тӥ южтолэзёзь шараялозы. Радъясьёс озьы ик иворто, 8-тӥ южтолэзе фейерверкъёсын фестивалез ортчытонэн валче 18 часысен 21 часозь Иж тыметлэн ярдурез Широкий пролкаысен Дерябин проездозь но Милиционной ульча Широкий пролкаысен Бородин ульчаозь транспортлы ворсамын луозы.  Тегъёс: Мерлык Лулчеберет Ижкар Удмуртия фестиваль праздникъёс  